Okresná prokuratúra Dolný Kubín 
Radlinského 1713/36, 026 06 Dolný Kubín 1

Sp. zn. : Pv 226/14/5503	Dolný Kubín, 24.10.2014
EEČ : 2-38-39-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno c Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Dolný Kubín
Podľa § 215 odsek 1 písmeno h Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	ako rodič v XXXXX a všade tam kde sa zdržiaval, od 11. 09. 2013 do 19. 08. 2014, kedy bol vzatý do výkonu trestu odňatia slobody, si ako rodič neplnil riadne a včas svoju vyživovaciu povinnosť, ktorej rozsah bol určený rozsudkom Okresného súdu Dolný Kubín sp. zn. XXXXX zo dňa 12. 01. 2011, právoplatným dňa 12. 02. 2011, ktorým bol zaviazaný prispievať na maloletú dcéru XXXXX, nar. XXXXX vo výške 90,- € mesačne a voči synovi XXXXX sumou 90,- € mesačne vždy do 15. dňa v mesiaci vopred k rukám matky detí XXXXX, nar. 26. 06. 1971, svoju vyživovaciu povinnosť si voči svojim deťom neplnil ani v minimálnej výške, pričom neprejavoval vážny záujem o riadnu prácu, v tom čase nebol evidovaný ani ako uchádzač o zamestnanie na úrade práce, nepožiadal o dávku v hmotnej núdzi, čím si nezabezpečil ani minimálny príjem, v období od 30. 07. 2014 do 19. 08. 2014 vykonával brigádnické práce v areáli XXXXX v dôsledku čoho mu vznikol dlh na výživnom vo výške 2.160,- €, a tohto skutku sa dopustil i napriek tomu, že bol rozsudkom Okresného súdu Dolný Kubín sp. zn. XXXXX zo dňa 10. 09. 2013, právoplatným 10. 09. 2013 odsúdený za prečin zanedbania povinnej výživy podľa § 207 ods. 1, ods. 3 písm. b) Tr. zák.,

lebo zanikla trestnosť činu

Odôvodnenie:
	Vyšetrovateľka Okresného riaditeľstva PZ, odboru kriminálnej polície, 1. oddelenie vyšetrovania Dolný Kubín pod č. ORP-260/1-VYS-DK-2014 vykonávala  vyšetrovanie v trestnej veci obvineného XXXXX, nar. 02. 01. 1967, pre prečin zanedbania povinnej výživy podľa § 207 ods. 1 ods. 3 písm. c) Tr. zák., ktorého sa mal dopustiť na tom skutkovom základe, ako je to uvedené vo výrokovej časti tohto uznesenia.

	Vyšetrovateľka PZ predložila na Okresnú prokuratúru Dolný Kubín spisový materiál s návrhom na zastavenie trestného stíhania, pretože obvinený XXXXX dlhované výživné v plnej výške uhradil, čím splnil podmienky účinnej ľútosti.

	Po preskúmaní spisového materiálu som dospel k záveru, že návrh vyšetrovateľky PZ je opodstatnený.

	V rámci vyšetrovania bolo zistené, že obvinený XXXXX má vyživovaciu povinnosť voči svojej mal. dcére XXXXX, nar. 24. 08. 2000 vo výške 90,- € a voči mal. synovi XXXXX nar. 16. 03. 2003 vo výške 90,- € a rozsah tejto povinnosti bol určený rozsudkom Okresného súdu Dolný Kubín sp. zn. XXXXX zo dňa 12. 01. 2011, právoplatným 12. 02. 2011, vždy do 15. dňa vopred k rukám matky detí XXXXX.

	Ďalej bolo zistené, že obvinený XXXXX bol rozsudkom Okresného súdu Dolný Kubín sp. zn. XXXXX právoplatným 10. 09. 2013 odsúdený pre prečin zanedbania povinnej výživy podľa § 207 ods. 1, 3 písm. b) Tr. zák.

	Matka maloletých detí XXXXX uviedla, že obvinený si vyživovaciu povinnosť neplnil od 11. 09. 2013 do 19. 08. 2014.

	Obvinený XXXXX predložil vyšetrovateľke výpis z banky ako potvrdenie o hotovostnom vklade na účet XXXXX z ktorého vyplýva, že dal príkaz uhradiť sumu 2.040,- €. Túto skutočnosť potvrdila aj XXXXX.

	Prečinu zanedbania povinnej výživy podľa § 207 ods. 1, ods. 3 písm. c) Tr. zák. sa dopustí ten, kto najmenej 3 mesiace v období dvoch rokov neplní čo aj z nedbanlivosti povinnosť vyživovať iného, hoci bol v predchádzajúcich dvadsiatich štyroch mesiacoch za taký čin odsúdený. 

	Podľa § 86 ods. 1 písm. a) Tr. zák. trestnosť prečinu zanedbania povinnej výživy podľa § 207 zaniká, ak  trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 

	Predmetom vyšetrovania bola tiež skutočnosť, či zanedbanie povinnej výživy nemalo trvalé nepriaznivé následky, to znamená následky, ktoré nemožno napraviť, alebo odstrániť dodatočným splnením si vyživovacej povinnosti.

	Vzhľadom k tomu, že prípravným konaním bolo zistené, že u mal. XXXXX a mal. XXXXX nedošlo k trvalo nepriaznivým následkom v dôsledku neplnenia si vyživovacej povinnosti obvineným a obvinený si dodatočne splnil vyživovaciu povinnosť, bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Alojz Matliak
prokurátor